અમે કારમાંથી ઊતરી સામે આવેલી ઑફિસમાં ઘૂસ્યા. ફિલ્ડરો વગરની પીચ જેવી ઑફિસમાં એક ખૂણે આધેડવયની સ્ત્રી ક્રિકેટ સ્કોરરની માફક ટેબલમાં માથું ઘૂસેડી કાગળમાં કંઈક લખી રહી હતી. મેં હળવો ખોંખારો ખાધો, મારા પગરખા પ્રવેશદ્વારે ઘસડ્યા, અવાજથી એનું ધ્યાન અમારા તરફ ગયું. તેના સૌંદર્યની પ્રસસ્તિમાં હું વધુ કહીશ તો કિટીપાર્ટીમાં છાકો પાડી દેતી મહિલાઓ ‘હતરંગ’ ઊભી થઈ ત્રિકોણબાગે મહિલા મોરચો કાઢશે! માટે ટુકમાં કહું તો બતકને ગમે તેટલું શણગારો હંસ ન જ બને તે કહેવતનું પ્રતિપાદન કરતો તેનો દેહ હતો! પ્રાસંગિક વાતચીત પછી વધુ એક મુરઘો હલાલ થવાની વેતરણમાં છે એવી ખાત્રી થતા તેણે અમારું મલકીને સ્વાગત કર્યું. અમને સામેના મખમલી સોફા પર બેસવાની સલાહ કરી.